Opplysninger til VG: Solberg kan få sterk kritikk av stortingsflertallet
Et flertall i Stortingets kontrollkomité vurderer å skrive at ektemannens omfattende aksjehandel ville vært uforenlig med Erna Solbergs (H) rolle som statsminister, ifølge VGs opplysninger. Kontrollkomiteen i Stortinget vil onsdag oppsummere habilitetssakene i regjeringene til Jonas Gahr Støre (Ap) og Erna Solberg (H). De har varslet en pressekonferanse klokken 12.  Onsdag formiddag vil komiteen ha sitt siste møte om saken, og det kan skje endringer i siste liten.    Men tirsdag ettermiddag lå det an til at et flertall i komiteen – og dermed også på Stortinget – vil gi den tidligere statsministeren «sterk kritikk».   Ifølge VGs opplysninger ligger det an til at nåværende statsråd Tonje Brenna  (Ap) få «kritikk» av et flertall i komiteen.  Også tidligere utenriksminister Anniken Huitfeldt (Ap) kan få «kritikk» av flertallet, slik det ligger an tirsdag ettermiddag.  Innstillingen fra komiteen skal diskuteres og endelig vedtas i Stortinget tirsdag 5. mars.  Likebehandling?  Fram mot avgivelse av komiteens innstilling har det pågått en diskusjon i de borgerlige partiene om nivå på kritikken mot Solberg og Huitfeldt. VG er kjent med et ønske fra Høyre om at det burde konkluderes likt, enten med «sterk kritikk» eller med «kritikk» mot begge. VG var tirsdag kveld ikke kjent med om alle de tre partiene Høyre, Frp og Venstre har stilt seg bak dette.  Fra rødgrønn side har det vært påpekt at sakene riktignok har likhetstrekk: begge hadde ektefeller som handlet aksjer uten å oppgi dette - men at omfanget av aksjehandelen er mye større i Solbergs sak enn i Huitfeldts.   Avstår fra mistillit De siste rundene i kontrollkomiteen skal ha avklart at ingen av partiene på Stortinget vil uttrykke mistillit til noen av politikerne de har gransket gjennom vinteren.  Bakgrunnen for at Erna Solberg slipper unna mistillit, er at hun for lengst har gått av som statsminister og medlem av regjeringen. Avsløringen av ektemannen Sindre Finnes sin omfattende aksjehandel kom nær to år etter at hun hadde forlatt statsministervervet.  Innrømmet  Likevel ligger det an til at flertallet i komiteen i en merknad vurderer at følgene av Finnes sine om lag 3000 transaksjoner i aksjemarkedet ikke ville vært forenlig med vervet som sjef for regjeringen.  Ifølge VGs opplysninger ligger det an til at denne merknaden blir støttet av partiene Ap, Sp, SV, Rødt og MDG - som sammen har flertall i Stortinget. Solberg har innrømmet at hun ville vært inhabil i en rekke saker.  – Jeg burde spurt og gravd mer, sa Solberg i høringen i fjor høst. «Sterk kritikk» er den nest strengeste formuleringen Stortinget kan anvende i saker om tillit til medlemmer av regjeringer. Det ansees som en dyp ripe i lakken til en statsråd, men ikke som en marsjordre ut av regjeringen.  Ikke kritikk Ifølge VGs opplysninger blir det ikke konkludert med kritikk mot de avgåtte statsrådene Anette Trettebergstuen (Ap) og Ola Borten Moe (Sp). DN og Aftenposten meldte dette først. Årsaken er:  De har allerede tatt den sterkeste konsekvensen som er mulig av sine feil – og gått av selv.  Huitfeldt uttrykte at hun ikke ble kastet på grunn av habilitetssaken da hun ble byttet ut i fjor. Statsminister Jonas Gahr Støre (Ap) sa at habilitetssaken var en del av vurderingen da han vraket henne, men at han ikke byttet henne ut kun på grunn av dette. Enighet  Ifølge VGs opplysninger ligger det også an til at et bredt flertall i kontrollkomiteen blir enige om flere tiltak for å bedre tilliten til norsk politikk. I arbeidet deres har komiteen kommet frem at praksisen på hvordan habilitet håndteres i de ulike departementene er svært ulik.  Komiteen ligger an til å bli enige om å be om en mer lik habilitetspraksis i departementene. Dette vil regjeringen få marsjordre om å se på.  Bestemmes onsdag  Den endelige konklusjonen blir først landet på kontrollkomiteens ekstraordinære møte som er planlagt fra klokken 10.30 onsdag.  VG har forelagt opplysningene i saken til saksordfører Grunde Almeland fra Venstre. – Hverken innstilling eller konklusjoner er klare før etter komiteens møte i morgen. Alt annet er bare gjetting, skriver Almeland i en tekstmelding til VG.  Ifølge VGs opplysninger jobber nå komiteen med sitt åttende utkast til innstilling. Dette utkastet var onsdag på rundt 150 sider.
Stortingets kontrollkomité ligger an til å uttrykke «sterk kritikk» til tidligere statsminister Erna Solberg (H) angående ektemannens aksjehandel Kunnskapsminister Tonje Brenna og tidligere utenriksminister Anniken Huitfeldt (Ap) ligger an til å få «kritikk» fra et flertall. Detaljene i konklusjonen bestemmes endelig onsdag.  Det er bred enighet om tiltak for å bedre tillit og likere habilitetspraksis i departementene Pressekonferanse klokken 12 onsdag, etter kontrollkomiteens siste møte